b'\n_START_ARTICLE_\nVnetni sindrom imunske obnove\n_START_PARAGRAPH_\nVnetni sindrom imunske obnove (VSIO, angl. Immune reconstitution inflammatory syndrome, okr. IRIS) ali samo sindrom imunske obnove je stanje, ki se pojavi pri nekaterih bolnikih, oku\xc5\xbeenih z virusom HIV ali ki imajo imunski sistem oslabljen zaradi drugih vzrokov, ko pride do obnove delovanja imunskega sistema in tako oja\xc4\x8dan imunski sistem odreagira na \xc5\xbee predhodno prisotno prilo\xc5\xbenostno (oportunisti\xc4\x8dno) oku\xc5\xbebo z mo\xc4\x8dnim vnetnim odzivom. Paradoksalno se simptomi oku\xc5\xbebe zato poslab\xc5\xa1ajo.  VSIO se najpogosteje pojavlja pri tuberkulozi.\n_START_SECTION_\nMehanizem\n_START_PARAGRAPH_\nZaradi zaviranja limfocitov T podskupine CD4, ki ga povzro\xc4\x8di virus HIV ali uporaba imunosupresivnih zdravil, se telo slab\xc5\xa1e odziva na dolo\xc4\x8dene oku\xc5\xbebe. Ne le da se tako oslabljen imunski sistem te\xc5\xbee bori z oku\xc5\xbebo, marve\xc4\x8d se lahko zgodi, da kljub prilo\xc5\xbenostni oku\xc5\xbebi sploh ne pride do izbruha simptomov in oku\xc5\xbeba poteka subklini\xc4\x8dno. \xc4\x8ce nato \xc5\xa1tevilo celic CD4 naraste, na primer zaradi uspe\xc5\xa1nega zdravljenja oku\xc5\xbebe s HIV-om ali prekinitve zdravljenja z imunosupresivnimi zdravili, se naenkrat pojavi mo\xc4\x8dan vnetni odziv, ki se ka\xc5\xbee v nespecifi\xc4\x8dnih simptomih, kot je vro\xc4\x8dina. V nekaterih primerih pride do poslab\xc5\xa1anja po\xc5\xa1kodb prizadetega tkiva.\n_START_SECTION_\nVSIO in protiretrovirusno zdravljenje\n_START_PARAGRAPH_\nPodatki ka\xc5\xbeejo, da se po uvedbi protiretrovirusnega zdravljenja pri bolnikih z oku\xc5\xbebo z virusom HIV VSIO pojavi obi\xc4\x8dajno po 4 do 8 tednih, lahko pa tudi kasneje. Po imunski obnovi lahko pride do vnetnega odziva zaradi \xc5\xa1tevilnih povzro\xc4\x8diteljev bolezni (mikobakterije, glivice, virusi, bakterije). Znani so tudi primeri poslab\xc5\xa1anja dolo\xc4\x8denih rak rakavih obolenjih, na primer Kaposijevega sarkoma, ter avtoimunske reakcije. Epidemiolo\xc5\xa1ki podatki se zelo razlikujejo; odvisni so zlasti od pojavnosti in vrste oku\xc5\xbeb, ki je pri bolniku prisotna \xc5\xa1e pred uvedbo protiretrovirusnega zdravljenja. Simptomi vnetnega sindroma imunske obnove so lahko blagi do hudi, vendar ka\xc5\xbee, da ne vplivajo na pre\xc5\xbeivetje bolnika, razen pri VSIO, ki je povezan s kriptokoknim meningitisom.'